ભવ્યાતિભવ્ય સ્વાગત અને અભિવાદન ઝીલતાં-ઝીલતાં અડવાણીજી ઘાટકોપર-વેસ્ટના મહાત્મા ગાંધી રોડ પર પ્રવેશ કરશે એમ જણાવતાં અતિઉત્સાહ સાથે આગળના કાર્યક્રમની વિગતો આપતાં પ્રકાશ મહેતાએ કહ્યું હતું કે ‘અહીં કામા લેન કૉર્નર પર કામા લેનમાં આવેલી બારોટવાડી, ગીગાવાડી, કિરોલ રોડ, ખલઈ વિલેજ અને નવરોજી લેનના રહેવાસીઓ તથા સ્થાનિક કાર્યકરો મંગલ ભાનુશાલી, પીયૂષ દાસ, નીલેશ દોશી, સંજય પારેખ સહિત ૮૦૦થી વધુ લોકો અડવાણીજી પર પુષ્પવર્ષા કરીને તેમનું સ્વાગત કરશે. એ સ્વાગત પછી અડવાણીજી બીજેપીના ઓઘડભાઈ લેનના કાર્યાલય નજીક પહોંચશે. અહીં ઘાટકોપરના બીજેપીના ઈશાન મુંબઈના અનેક પદાધિકારીઓ; જેમ કે રાધેશ્યામ રાઠી, વિકાસ કામત અને તેમના કાર્યકરો, મહાત્મા ગાંધી રોડનાં વેપારીમંડળો, પંતનગર વૉર્ડ નંબર ૧૨૫ના કાર્યકરો, સ્થાનિક નગરસેવકો, ઘાટકોપરની અનેક સંસ્થાઓના પદાધિકારીઓ અને ઘાટકોપરના આગેવાનો તેમ જ પ્રતિષ્ઠિત નાગરિકો સહિત ૩૦૦૦થી વધુ લોકો તેમના પર પુષ્પવર્ષા કરીને તેમનું સ્વાગત કરશે. ત્યાંથી રાજાવાડી પાસે આવેલી સિંધુવાડીમાં તેઓ જશે. ત્યાં તેમનો સિંધી સમાજ તેમનું પુષ્પવર્ષાથી સ્વાગત કરશે. અહીંની સંપૂર્ણ વ્યવસ્થા નગરસેવક ભાલચન્દ્ર શિરસાટ સહિત સિંધી સમાજના અગ્રણીઓ અને બીજેપીના સિંધી સેલના આગેવાનો ગોપાલ સજનાની, મનુ પરિયાની અને વિશ્વામિત્ર ભેરવાની કરશે. અહીં ૧૦૦૦થી વધુ સિંધીઓ સ્વાગત-કાર્યક્રમમાં જોડાશે.’